text: To fulde trafikanter støder sammen
  26 juni 2010 kl. 08.16
  En knallertkører og en fuld bilist er sigtet for spirituskørsel efter at være stødt sammen i Tønder.
  En fuld knallertkører fra Tønder var i nat så uheldig at støde ind i en fuld bilist. Knallertkøreren er nu indlagt på sygehuset, oplyser DR P4 Syd.
   Den 19-årige knallertkører kom klokken kvart i et i nat kørende på hovedvej 11 syd for Skærbæk ved Tønder, da han kørte direkte ind i en bil, der var parkeret ved vejsiden delvist ude på kørebanen.
  Knallertkøreren bar ikke styrthjelm og fik alvorlige snitsår i ansigtet samt indre kvæstelser. Han er uden for livsfare oplyser Syd- og Sønderjyllands Politi.
   Ved rattet i den parkerede bil sad en 24-årig mand fra Tønder og sov rusen ud. Han har oplyst til politiet, at han var kørt ind til siden, fordi han var blevet dårlig.
  Både knallertkører og bilist var tydeligt berusede, oplyser politiet. Begge fik taget en blodprøve og er nu sigtede for spirituskørsel.
  